**KUTSESTANDARD**

**Loomamassöör, tase 5**

**Kutsestandard on dokument**, milles kirjeldatakse tööd ning töö edukaks tegemiseks vajalike oskuste, teadmiste ja hoiakute kogumit ehk kompetentsusnõudeid. Kutsestandardeid kasutatakse õppekavade koostamiseks ja kutse andmiseks.

|  |  |
| --- | --- |
| **Kutsenimetus** | **Eesti kvalifikatsiooniraamistiku (EKR) tase** |
| Loomamassöör, tase 5 | 5 |

**A-osa**

**TÖÖ KIRJELDUS**

|  |
| --- |
| **A.1 Töö kirjeldus** |
| Loomamassööri töö on loomadele massaaži tegemine, lähtudes püstitatud eesmärgist ja looma seisundist. Tema peamised ülesanded on massaažiga looma organite ja organsüsteemide talitluse toetamine, postoperatiivse taastumise kiirendamine ning traumade, tugiliikumisaparaadi ülekoormusseisundite ja stressist tingitud tervisekahjustuste ennetamine.  Loomamassöör töötab iseseisvalt erinevates olukordades ning vastutab oma tööülesannete täitmise eest. Ta teeb koostööd ja suhtleb looma hooldaja, loomaarsti, loomafüsioterapeudi ja teiste spetsialistidega. Ta töötab loomakliinikus, loomakasvatusettevõttes ja -rajatises, teenistus-, abi- ja teraapiakoertega jne.  Loomamassööri töökeskkond on võimalikult ergonoomiline, valgustatud ja õhutatud ning vastab zoohügieeni tingimustele. Vajaduse korral toimub töö välitingimustes, öösiti, puhkepäevadel ning riiklikel pühadel. Loomamassööri töö eripära on vältimatu kehaline kontakt loomaga ning massaaž võib esile kutsuda looma ettearvamatut käitumist. Loomamassööri töö võib olla vaimselt ja emotsionaalselt pingeline. Peamised ohud on loomade põhjustatud traumad, töötraumad või erinevate bioloogiliste ohutegurite tekitatud tervisekahjustused.  Loomamassöör kasutab massaaži tegemisel loomahoolduslauda või sobivat matti ja vajaduse korral fikseerimisvahendeid, samuti puhastusvahendeid jms ning ida- ja läänemeditsiinis kasutatavaid massaaživahendeid. |
| Kommentaarid: |
| **A.2 Tööosad** |
| A.2.1 Massaaži tegemine ja edasise tegevuse kavandamine |
| **A.3 Kutsealane ettevalmistus** |
| Loomamassöörina töötavad inimesed, kes on läbinud erialase koolituse. |
| Kommentaarid: |
| **A.4 Enamlevinud ametinimetused** |
| Loomamassöör |
| Kommentaarid: |
| **A.5 Tulevikuoskused** |
| Tulevikuvaates on oluline suutlikkus uuendustega töövahendite kasutamisel kaasa minna ja digipädevused erinevate töövahendite kasutamisel. Samuti on tähtis suhtlemisoskus ja enda vaimse tervise eest hoolt kandmine. |
| Kommentaarid: |

**B-osa**

**KOMPETENTSUSNÕUDED**

|  |
| --- |
| **B.1 Kutse struktuur** |
| Loomamassöör, tase 5 kutse moodustub üldoskustest ja ühest kohustuslikust kompetentsidest. Kutse taotlemisel tuleb tõendada mõlemad. |

|  |
| --- |
| **B.2 Loomamassöör, tase 5****üldoskused** |
| Tegevusnäitajad:   1. suhtleb, vahetab teavet, peab nõu ja teeb koostööd isikute ja isikute rühmadega, et leida ühine mõistmine, leppida vajaduse korral kokku kompromissides ja tagada töö maksimaalne tõhusus; 2. jälgib hügieeni- ja ohutusnõudeid, töökeskkonna- ja tööohutusnõudeid; 3. täidab nakkushaiguste leviku tõkestamiseks kehtestatud füüsilise distantsi ja hügieenireegleid (nt haigena kodus püsimine, kätepesu, desinfektsioonivahendite ja kaitsemaski kasutus jmt); 4. pakub vigastatud või traumeeritud loomale esmast abi kuni veterinaarabi saabumiseni, et vältida olukorra halvenemist ning leevendada looma kannatusi; 5. kohtleb loomi vastutustundlikult ja heatahtlikult ning arvestab loomade liigiomasest käitumisest tulenevaid erinevusi ja loomade heaolu; 6. säilitab keerukates olukordades rahu ega kaota enesekontrolli; 7. juhindub oma töös ja kutsealases tegevuses üldtunnustatud ja tööalastest eetikanõuetest; arvestab ka teiste kutsevaldkondade spetsialistide käitumise aluseks olevate heade tavade ja standarditega; 8. õpib kogemusest, kriitikast ja tehtud vigadest, hindab, analüüsib ja korrigeerib ennast ja tegevusi; 9. mõistab ja kasutab digitaalseid süsteeme, tööriistu ja rakendusi ning töötleb digitaalset teavet algtasemel kasutaja tasemel (Lisa 1). |
| Kommentaarid: |

|  |
| --- |
| **B.3 Kompetentsid** |

**KOHUSTUSLIKUD KOMPETENTSID**

|  |  |
| --- | --- |
| **B.3.1 Massaaži tegemine** | **EKR tase 5** |
| Tegevusnäitajad:   1. valmistab ette töökoha ja -vahendid, arvestades looma liiki, tõu iseärasusi, töö iseloomu ja õigusaktidest tulenevaid nõudeid; puhastab ja desinfitseerib, lähtudes zoohügieeni põhimõtetest ning kasutades profülaktilisi puhastus- ja desinfektsioonivahendeid ja ‑meetodeid; 2. loob kontakti loomaga, arvestades looma liiki, tõu eripära, arengut, tervislikku seisundit, sugu, vanust, söötmis- ja pidamistingimusi (sise- või õueloom) ning ümbritsevat keskkonda; 3. kogub anamneesi, küsitledes hooldajat; hindab looma liigesliikuvust ja kõnnimustrit visuaalselt ja lihaste seisundit palpatsiooni abil; konsulteerib vajaduse korral loomaarsti või -füsioterapeudiga või soovitab pöörduda loomaarsti poole; analüüsib massaaži vajadust, tuginedes teadmistele loomade anatoomiast, füsioloogiast ja patoloogiast, haigustest ja haigusseisunditest; 4. koostab massaažiplaani, lähtudes püstitatud eesmärgist, looma seisundist või loomaarsti juhistest; põhjendab vajaduse korral valikut looma hooldajale; 5. teeb loomale üldmassaaži vastavalt koostatud massaažiplaanile, arvestades looma tervislikku seisundit ning massaaži liigist tulenevaid näidustusi ja vastunäidustusi, kasutades tehniliselt korrektseid ja ergonoomilisi töövõtteid, sobivaid vahendeid ja materjale; kasutab vajaduse korral üldmassaaži tehes erinevaid tehnikaid; 6. hindab massaaži tulemusi lähtuvalt püstitatud eesmärgist ning looma seisundi muutumisest, kasutades sobivaid hindamismeetodeid; 7. teavitab loomaomanikku või hooldajat võimalikest massaažijärgsetest füüsilistest ja psüühilistest muutustest looma organismis; annab vajaduse korral juhiseid looma tervisliku seisundi jälgimiseks ja tegevusteks kodustes tingimustes looma tervisliku seisundi parendamiseks; suunab vajaduse korral looma liikumisravi spetsialisti või loomaarsti poole; 8. dokumenteerib oma leiud, töö kirjelduse ja looma hooldajale antud juhised. | |
| Kommentaarid: | |

**C-osa**

**ÜLDTEAVE JA LISAD**

|  |  |
| --- | --- |
| **C.1 Teave kutsestandardi koostamise ja kinnitamise kohta ning viide ametite klassifikaatorile** | |
| 1. Kutsestandardi tähis kutseregistris |  |
| 1. Kutsestandardi koostajad | Ruudu Asveit, Eesti Maaülikooli Loomakliinik  Martin Ilves, Eesti Massööride Liit  Ester Leuska, LoomaVetAbi OÜ  Kadi Meesak, Lakast Kabjani OÜ |
| 1. Kutsestandardi kinnitaja | Toiduainetööstuse ja Põllumajanduse Kutsenõukogu |
| 1. Kutsenõukogu otsuse number |  |
| 1. Kutsenõukogu otsuse kuupäev |  |
| 1. Kutsestandard kehtib kuni |  |
| 1. Kutsestandardi versiooni number | 2 |
| 1. Viide ametite klassifikaatorile (ISCO 08) | 5164 Lemmikloomade hooldajad |
| 1. Viide Euroopa kvalifikatsiooniraamistikule (EQF) | 5 |
| **C.2 Kutsenimetus võõrkeeles** | |
| Inglise keeles *animal massage therapist* | |
| Kommentaarid: | |
| **C.3 Lisad** | |
| Lisa 1. [Digipädevuste enesehindamise skaala](https://www.kutsekoda.ee/wp-content/uploads/2019/04/Digipädevuste-enesehindamise-skaala.pdf) | |
| Kommentaarid: | |